《盛德篇赠伍侍御》
明代·方献夫

在昔唐虞称盛德，一心危微慎精一。予违汝弼臣且都，淫乐逸游君弗咈。

夏禹孜孜施鼓鼗，殷汤从谏亦如尧。武王下车勤访道，皇皇召公忧旅獒。

猗与成康号至治，六典敷陈百官备。瞽矇献诵工进规，左史书言右书事。

自从监谤降秦威，汉帝庶几除族诽。那知言路归台谏，非位不言言者稀。

爰使后王多失德，轮台虽悔夫何益。城狐社鼠世复纷，仗马一鸣恒见斥。

轫首乘舆能几人，寥寥青史说埋轮。皂雕独鹘亦何有，补阙拾遗犹仅闻。

伍君才隽名江右，早入乌台纡豸绣。巡行两广志澄清，察察籍书为所后。

风采如兹今古难，未几入奏侍天颜。六飞在道豺狼满，危言伫看回丘山。

作者简介：（约1486—1541或1544）明广东南海人，初名献科，字叔贤，号西樵。弘治十八年进士。正德中授礼部主事，调吏部员外郎，旋从王守仁问学，谢病归西樵山中，读书十年。嘉靖初还朝，以议大礼称帝意，骤进少詹事。累官吏部尚书武英殿大学士，入阁辅政。持论和平，而舆论视为奸邪，连被劾。又见帝恩威不测，三疏引疾归。有《周易传义约说》、《西樵遗稿》。